CELEX: 32018D0638
Language: ro
Date: 2018-04-23 00:00:00
Title: Decizia de punere în aplicare (UE) 2018/638 a Comisiei din 23 aprilie 2018 de stabilire a unor măsuri de urgență pentru prevenirea introducerii și răspândirii în Uniunea Europeană a organismului dăunător Spodoptera frugiperda (Smith) [notificată cu numărul C(2018) 2291]

25.4.2018   
            
            
               RO
            
            
               Jurnalul Oficial al Uniunii Europene
            
            
               L 105/31
            
         DECIZIA DE PUNERE ÎN APLICARE (UE) 2018/638 A COMISIEI
   din 23 aprilie 2018
   de stabilire a unor măsuri de urgență pentru prevenirea introducerii și răspândirii în Uniunea Europeană a organismului dăunător Spodoptera frugiperda (Smith)
   
      
         [notificată cu numărul C(2018) 2291]
      
   
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (1), în special articolul 16 alineatul (3) teza a treia,
   întrucât:
   
               (1)
            
            
               
                  Spodoptera frugiperda (Smith) (denumit în continuare „organismul specificat”) figurează în partea A secțiunea I litera (a) punctul 22 din anexa I la Directiva 2000/29/CE ca organism dăunător a cărui apariție nu a fost constatată în Uniune.
            
         
               (2)
            
            
               Măsurile specifice de prevenire a introducerii și a răspândirii în Uniune a organismului specificat sunt prevăzute la punctul 27.2 din partea A secțiunea I din anexa IV la Directiva 2000/29/CE. Măsurile respective constau în cerințe speciale privind introducerea în Uniune a plantelor Dendranthema (DC.) Des Moul., Dianthus L. și Pelargonium l'Hérit. ex Ait., care pot să adăpostească organismul dăunător menționat.
            
         
               (3)
            
            
               Autoritatea Europeană pentru Siguranța Alimentară (EFSA) a emis un aviz științific privind clasificarea organismului dăunător menționat, aviz adoptat la 28 iunie 2017 (2). În continuare, statele membre au prezentat date privind interceptarea organismului respectiv în cadrul comerțului cu mărfuri.
            
         
               (4)
            
            
               Având în vedere recenta introducere și răspândire a organismului specificat în Africa, distribuția sa în cele două Americi și datele privind interceptările transmise de statele membre, ar trebui supuse unor măsuri specifice la introducerea în Uniune și anumite alte plante care adăpostesc organismul specificat și care provin din Africa sau din Americi (denumite în continuare „plantele specificate”).
            
         
               (5)
            
            
               Măsurile specifice respective ar trebui să prevadă depistarea în timp util a organismului specificat pe teritoriul Uniunii, cerințe pentru introducerea în Uniune a plantelor specificate, inclusiv un certificat fitosanitar corespunzător, precum și controale oficiale la introducerea plantelor menționate în Uniune. Statele membre ar trebui să efectueze anchete anuale în vederea depistării prezenței organismului specificat pe teritoriul lor și ar trebui să se asigure că operatorii profesioniști sunt informați cu privire la prezența sa potențială și la măsurile care urmează să fie luate.
            
         
               (6)
            
            
               Aceste măsuri sunt necesare pentru a asigura o protecție sporită a teritoriului Uniunii împotriva intrării, stabilirii și răspândirii organismului specificat.
            
         
               (7)
            
            
               Pentru a le permite organismelor oficiale responsabile și operatorilor profesioniști să se adapteze la cerințele menționate, prezenta decizie ar trebui să se aplice începând cu 1 iunie 2018.
            
         
               (8)
            
            
               Decizia ar trebui să aibă caracter temporar și să se aplice până la 31 mai 2020, pentru a permite revizuirea sa înainte de această dată.
            
         
               (9)
            
            
               Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTA DECIZIE:
   Articolul 1
   Definiții
   În sensul prezentei decizii, se aplică următoarele definiții:
   
               (a)
            
            
               „organismul specificat” înseamnă Spodoptera frugiperda (Smith);
            
         
               (b)
            
            
               „plantele specificate” înseamnă fructele de Capsicum L., Momordica L., Solanum aethiopicum L., Solanum macrocarpon L. și Solanum melongena L., precum și plantele, altele decât polenul viu, culturile de țesuturi de plante, semințele și boabele, de Zea mays L. provenind din Africa sau din Americi;
            
         
               (c)
            
            
               „unitate de producție” înseamnă o parte definită a unui loc de producție, care este gestionată ca o unitate distinctă în scopuri fitosanitare. „Loc de producție” înseamnă orice loc sau lot de câmpuri exploatat(e) ca o singură unitate de producție sau agricolă.
            
         Articolul 2
   Depistarea sau prezența suspectată a organismului specificat
   (1)   Statele membre se asigură că orice persoană care suspectează sau care are cunoștință de prezența organismului specificat pe teritoriul său informează imediat organismul oficial responsabil și îi furnizează toate informațiile relevante cu privire la prezența sau la prezența suspectată a organismului specificat.
   (2)   Organismul oficial responsabil înregistrează imediat aceste informații.
   (3)   În cazul în care organismul oficial responsabil a fost informat cu privire la prezența sau la prezența suspectată a organismului specificat, el trebuie să ia toate măsurile necesare pentru a confirma prezența respectivă sau prezența suspectată.
   (4)   Statele membre se asigură că orice persoană care are sub control plante care ar putea fi infestate cu organismul specificat este informată imediat cu privire la prezența sau la prezența suspectată a organismului specificat, la posibilele consecințe și riscuri și la măsurile care trebuie luate.
   Articolul 3
   Cerințe privind introducerea în Uniune a plantelor specificate
   Plantele specificate pot fi introduse în Uniune numai dacă sunt îndeplinite următoarele cerințe:
   
               (a)
            
            
               trebuie să fie însoțite de un certificat fitosanitar, astfel cum se menționează la articolul 13 alineatul (1) punctul (ii) din Directiva 2000/29/CE;
            
         
               (b)
            
            
               trebuie să respecte dispozițiile de la articolul 4 literele (a), (b), (c), (d) sau (e) din decizia menționată. La rubrica „Declarație suplimentară” a certificatului fitosanitar, trebuie indicată litera corespunzătoare. În cazul literelor (c) și (d) de la articolul 4, certificatul fitosanitar trebuie să conțină și informațiile care asigură trasabilitatea indicate la litera (c) punctul (iv);
            
         
               (c)
            
            
               la intrarea în Uniune, trebuie să fi fost verificate de către organismul oficial responsabil în conformitate cu articolul 5 din prezenta decizie și să nu fi fost constatată prezența organismului specificat.
            
         Articolul 4
   Originea plantelor specificate
   Plantele specificate trebuie să îndeplinească cerințele prevăzute la unul dintre punctele următoare:
   
               (a)
            
            
               să provină dintr-o țară terță în care nu a fost depistată prezența organismul specificat;
            
         
               (b)
            
            
               să provină dintr-o zonă indemnă de organismul specificat, stabilită de organizația națională corespunzătoare de protecție a plantelor în conformitate cu standardele internaționale relevante pentru măsuri de protecție a plantelor; denumirea zonei respective trebuie menționată în certificatul fitosanitar la rubrica „loc de origine”;
            
         
               (c)
            
            
               să provină din alte zone decât cele menționate la literele (a) și (b) și să îndeplinească următoarele condiții:
               
                           (i)
                        
                        
                           plantele specificate să fi fost cultivate într-o unitate de producție care a fost înregistrată și monitorizată de organizația națională pentru protecția plantelor din țara de origine;
                        
                     
                           (ii)
                        
                        
                           să se fi efectuat inspecții oficiale în unitatea de producție în cursul ultimelor trei luni înainte de export și să nu fi fost depistată prezența organismului specificat pe plantele specificate;
                        
                     
                           (iii)
                        
                        
                           înainte de export, plantele specificate să fi fost supuse unei inspecții oficiale și să fi fost găsite indemne de organismul specificat;
                        
                     
                           (iv)
                        
                        
                           să se fi asigurat disponibilitatea informațiilor care asigură trasabilitatea plantelor specificate până la unitatea de producție pe timpul deplasării lor înainte de export;
                        
                     
                           (v)
                        
                        
                           plantele specificate să fi fost produse într-o unitate de producție dotată cu protecție fizică completă împotriva introducerii organismului specificat;
                        
                     
         
               (d)
            
            
               să fie originare din alte zone decât cele menționate la literele (a) și (b), să respecte dispozițiile de la litera (c) punctele (i)-(iv) și să fi fost supuse unui tratament eficient pentru a se garanta că sunt indemne de organismul specificat;
            
         
               (e)
            
            
               să fie originare din alte zone decât cele menționate la literele (a) și (b), să fi fost supuse unui tratament eficient după recoltare pentru a se garanta că sunt indemne de organismul specificat, iar tratamentul să fie indicat în certificatul fitosanitar.
            
         Articolul 5
   Controale oficiale la introducerea în Uniune
   (1)   Toate transporturile de plante specificate introduse în Uniune sunt verificate oficial la punctul de intrare în Uniune sau la locul de destinație determinat în conformitate cu Directiva 2004/103/CE a Comisiei (3).
   (2)   Organismul oficial responsabil efectuează următoarele controale:
   
               (a)
            
            
               o inspecție vizuală,
               precum și
            
         
               (b)
            
            
               în caz de suspiciune privind prezența organismului specificat, eșantionarea și identificarea organismului găsit.
            
         Articolul 6
   Anchete vizând organismul specificat efectuate pe teritoriul statelor membre
   (1)   Statele membre efectuează anchete anuale în vederea depistării prezenței organismului specificat pe plante-gazdă pe teritoriile lor.
   (2)   Respectivele anchete sunt efectuate de organismul oficial responsabil sau sub supravegherea oficială a organismului oficial responsabil. Ele includ cel puțin utilizarea de capcane corespunzătoare, cum ar fi capcanele cu feromoni sau cu lumină, precum și, în caz de suspiciune de infestare cu organismul specificat, colectarea de eșantioane și identificarea. Respectivele anchete se bazează pe principii tehnice și științifice solide și sunt efectuate la momentele oportune din cursul anului din punctul de vedere al posibilității de a depista organismul specificat.
   (3)   Fiecare stat membru notifică Comisiei și celorlalte state membre, până la data de 30 aprilie a fiecărui an, rezultatele anchetelor efectuate în anul calendaristic anterior.
   Articolul 7
   Data aplicării
   Prezenta decizie se aplică de la 1 iunie 2018.
   Articolul 8
   Data expirării
   Prezenta decizie se aplică până la 31 mai 2020.
   Articolul 9
   Destinatari
   Prezenta decizie se adresează statelor membre.
   
      Adoptată la Bruxelles, 23 aprilie 2018.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 169, 10.7.2000, p. 1.
   
      (2)  EFSA Journal, 2017;15(7):4927.
   
      (3)  Directiva 2004/103/CE a Comisiei din 7 octombrie 2004 privind controalele de identitate și controalele de sănătate ale plantelor, produselor vegetale și altor obiecte incluse în partea B din anexa V la Directiva 2000/29/CE a Consiliului, care pot fi efectuate în alt loc decât punctul de intrare în Comunitate sau într-un loc situat în apropiere, și de stabilire a condițiilor care reglementează aceste controale (JO L 313, 12.10.2004, p. 16).